ส่วนที่1

ข้อมูลสรุป (Executive Summary)

บริษัท ไทย เอ็น ดี ที จำกัด (มหาชน) (Thai Nondestructive Testing Public
Company Limited) ก่อตั้งขึ้นโดยกลุ่มนักธุรกิจไทย เมื่อวันที่ 21 เมษายน 2525
ด้วยทุนจดทะเบียนที่ 1,000,000 (หนึ่งล้านบาทถ้วน) โดยมีมูลค่าตราไว้หุ้นละ 1 บาท
และได้จดทะเบียนเข้าเป็นบริษัทจดทะเบียนในตลาดหลักทรัพย์ เมื่อวันที่ 28 กันยายน 2550
ดำเนินธุรกิจบริการการตรวจสอบ
และทดสอบความปลอดภัยทางวิศวกรรมด้วยกระบวนการทดสอบโดยไม่ทำลาย (Non-destructive
Testing : NDT) หรือเรียกกันว่า “เทคนิค NDT ”
โดยให้บริการแก่ลูกค้าในอุตสาหกรรมแทบทุกสาขา โดยเฉพาะอย่างยิ่งในกลุ่มพลังงาน น้ำมัน ก๊าซ
ปิโตรเคมี และโครงสร้างขนาดใหญ่ การให้บริการด้วยเทคนิค NDT
จะเน้นการตรวจสอบและทดสอบระบบความปลอดภัยต่อการใช้งานของอุปกรณ์ ระบบท่อลำเลียงก๊าซ,
น้ำมัน ก๊าซ และสารเคมี ตลอดถึงการตรวจสอบภาชนะรับแรงดันสูง เช่น ถัง บรรจุก๊าซ LPG ,
NGV ฯลฯ ซึ่งกระบวนการทดสอบจะบ่งชี้ข้อบกพร่องภายในของแนวเชื่อมภายในวัสดุต่าง ๆ
ตลอดถึงตำแหน่งการประกอบของโครงสร้าง ฯลฯ
ซึ่งการทดสอบและตรวจสอบเป็นไปตามข้อกำหนดของมาตรฐานสากลและกฎหมายไทย
ตามเทคโนโลยีที่ใช้ในอุตสาหกรรมนั้น ๆ เช่น ASME , EN , ISO ฯลฯ
กฎกระทรวงกรมธุรกิจพลังงาน กระทรวงพลังงาน และสำนักงานมาตรฐานอุตสาหกรรม
กระทรวงอุตสาหกรรม เป็นต้น
และการปฏิบัติการทดสอบด้วยบุคคลากรที่มีคุณสมบัติครบตามข้อกำหนดในมาตรฐานสากล เช่น ASNT
, ISO ฯลฯ และกฎหมายไทย โดยให้บริการลูกค้าครอบคลุมทั่วราชอาณาจักรไทย
และประเทศเพื่อนบ้าน เช่น ลาว ,กัมพูชา, พม่า ฯลฯ ทั้งงานบนบกและนอกฝั่งทะเล
ปัจจุบันบริษัทฯ มีสาขาทั้งหมด 6 แห่ง ได้แก่ สมุทรปราการ,ชลบุรี,กำแพงเพชร,ปราจีนบุรี,
ราชบุรี, และฉะเชิงเทรา ด้วยการบริการส่วนใหญ่ประมาณ 95%
ของรายได้เป็นการบริการด้วยเทคนิคพื้นฐาน (Conventional Technique) ส่วนอีกประมาณ 5
% เป็นเทคนิคชั้นสูง (Advance Technique) ซึ่งเป็นเทคนิคที่บริษัทฯ
กำลังให้ความสนใจที่จะขยายการให้บริการมากขึ้น
เพื่อให้สอดคล้องกับการใช้เทคโนโลยีในภาคอุตสาหกรรมที่นับวันจะยิ่งมีพัฒนาการให้ทันสมัยอยู่ตลอดเวลา
อีกทั้งเป็นการบริการที่ได้ค่าตอบแทนสูง
และมีโอกาสที่จะเข้ามาทดแทนเทคนิคพื้นฐานในสัดส่วนที่เพิ่มขึ้นในอนาคต

บริษัทฯ ได้ตระหนักถึงปัจจัยต่าง ๆ ที่เกี่ยวข้องกับการดำเนินธุรกิจประเภทนี้
เป็นอย่างดีมาตั้งแต่ริเริ่มก่อตั้งบริษัทฯ แล้วว่าจะต้องอยู่ภายใต้เงื่อนไขข้อกำหนดหลายฝ่าย
นับตั้งแต่ด้านเทคโนโลยี เครื่องมือ อุปกรณ์ รวมถึงวัสดุที่ใช้ทำการทดสอบ
ต้องพึ่งพิงจากต่างประเทศเกือบจะทั้งหมดอีกทั้งต้องอยู่ภายใต้ข้อกำหนดตามมาตรฐานสากล
และกฎหมายภายในประเทศ อีกทั้งในกระบวนการทดสอบ อาจมีผลกระทบต่อสิ่งแวดล้อม เช่น
การใช้รังสี และสารเคมีบางส่วน
รวมถึงต้องเกี่ยวข้องกับกฎหมายแรงงานในส่วนของการปฏิบัติงานประเภทพิเศษ เช่น
งานนอกฝั่งทะเล เป็นต้น และโดยที่เทคนิค NDT เป็นวิชาชีพที่ต้องอาศัย ความเชี่ยวชาญเฉพาะ
(Specialized Professional)
ซึ่งยังไม่มีสถาบันการศึกษาใดที่มีหลักสูตรการเรียนการสอนในวิชาชีพนี้
บุคลากรจึงเป็นทรัพยากรที่สำคัญยิ่งต่อกิจการ และที่สำคัญยิ่งไปกว่านั้นคือ
เป็นธุรกิจที่เกี่ยวข้องกับความปลอดภัยต่อชีวิตทรัพย์สินและสิ่งแวดล้อม ซึ่งปัจจัยต่าง ๆ เหล่านี้
บริษัทฯ ได้ให้ความสำคัญอย่างยิ่งในทุกประเด็น และได้ให้มีการเตรียมความพร้อมมาโดยตลอด
จึงได้กำหนดเป็นแนวนโยบายในการบริหารจัดการในลักษณะที่มีความรับผิดชอบต่อสังคม
ซึ่งประกอบด้วย การกำกับดูแลกิจการที่ดี เคารพและปฏิบัติตามมาตรฐานและกฎหมายอย่างเคร่งครัด
คำนึงถึงสิทธิมนุษยชน เอาใจใส่ต่อสิ่งแวดล้อม ดำเนินธุรกิจอย่างเป็นธรรม
และแบ่งปันสู่ชุมชนและสังคม

ด้วยนโยบายนี้เอง
ทำให้ตลอดเวลาของการดำเนินธุรกิจมีการเติบโตอย่างต่อเนื่องตามการขยายตัวทางภาวะอุตสาหกรรมมาโดยตลอด
25 ปี และโดยเฉพาะอย่างยิ่งในช่วง 5 ปี ที่ผ่านมา
การขยายตัวทางภาคอุตสาหกรรมเป็นไปอย่างกว้าง และรวดเร็ว
และมีแนวโน้มที่จะต่อเนื่องอีกยาวนานทั้งภายในประเทศ และประเทศเพื่อนบ้าน ทำให้บริษัทฯ
ต้องวางแผนขยายธุรกิจเพื่อรองรับโอกาสนี้ ด้วยการเข้าจดทะเบียนในตลาดหลักทรัพย์เมื่อวันที่ 28
กันยายน 2550 เพื่อระดมทุนมาขยายกำลังการให้บริการ ทั้งเทคโนโลยี เครื่องมือ อุปกรณ์
อาณาเขตการให้บริการ ที่สำคัญคือบุคลากรให้มีศักยภาพสูงสุด เพื่อให้ได้ส่วนแบ่งการตลาดมากที่สุด

ด้วยแนวนโยบายการดำเนินธุรกิจของบริษัทฯ ส่งผลให้รายได้ปี พ.ศ. 2550 เพิ่มขึ้นจากปี พ.ศ.
2549 เป็นจำนวน 52.44 ล้านบาท หรือเท่ากับ +33.93 % โดยมีกำไรสุทธิเพิ่มขึ้น 11.17
ล้านบาท หรือเท่ากับ +41.75 %

บริษัทฯ มีความมั่นใจว่า
ด้วยปัจจัยเอื้อจากภาวะอุตสาหกรรมที่มีการขยายตัวอย่างรวดเร็วและต่อเนื่องจากภายในประเทศและประเทศเพื่อนบ้าน
ประกอบกับการได้ผลประโยชน์ทางด้านภาษี จากการเป็นบริษัทจดทะเบียนในตลาดหลักทรัพย์ mai
จะทำให้บริษัทฯ สามารถดำเนินธุรกิจให้มีการขยายตัวเติบโตได้อย่างมั่นคง
โดยมีส่วนแบ่งการตลาดในระดับแนวหน้าต่อไปได้อย่างแน่นอน